
Riolittufa őrlemények hatása a talajvíz megtartására

A laboratóriumi kísérletek során a vulkáni kőzetőrlemények vízmegtartó hatását vizsgáltam meszes öntés- és vályogtalajon. A vizsgálatok során a bodrogkeresztúri riolittufa tulajdonságainak és azok pozitív hatásainak a megismerése volt a cél. A kisléptékű mérések során megállapítható, hogy a vizsgált tufa magas porozitása és a zeolitok jelenléte kedvező hatást gyakorol a vízfelvételre, valamint annak megkötésére.
A kísérletek során a bányából származó különböző frakciójú őrleményeket vizsgáltam (BK0/5; BK0/12; BK0/22; BK5/12-milliméter), valamint az általam laboratóriumban előállított osztályozott anyagot 2 mm fölötti, 2-1 mm és 1 mm alatti. Az eljárás során a riolittufának két változatát alkalmaztam, egy zeolitban (mordenitben) gazdag és egy zeolitban szegény változatot.
A talaj és a riolittufa mintáknak meghatároztam a kémiai és ásványtani összetételét. A riolittufa minták pórusszerkezetét és az alkotók kémiai és morfológiai jellemzését pásztázó elektronmikroszkóppal vizsgáltam, hogy a porozitás és vízmegtartás értékeit az anyagszerkezethez is tudjam kötni. A kísérletek során a talajok és különböző szemcseméretű riolittufa térfogatarányos keverékein tömegvesztési kísérleteket hajtottam végre. A méréseket anyagonként egy mintán, kétszer ismételt felöntéssel végeztem. A mérésekhez referenciának az adalék nélküli talajokat használtam. A riolittufa minták vízmegtartási viselkedését is megvizsgáltam talajba ágyazás nélkül.
Az elvégzett mérések alapján megállapítható, hogy a magas mordenit tartalmú riolittufa legkisebb szemcseméretű mintája javítja leginkább a vízmegtartást. A durvább frakciójú zeolit szegény/hiányos tufák is pozitív hatást mutattak a talajokon, amely a nagy porozitásuknak köszönhető.
A riolittufát nem tartalmazó referencia talajokhoz képest 3-4 százalékkal nagyobb vízmegtartás figyelhető meg. A pásztázó elektronmikroszkópos vizsgálatokkal megfigyelt pórusszerkezet jó összefüggést mutat a vízmegtartási jellemzőkkel.




